# **Viðbragðsáætlun vegna inflúensu**

**Markmið**

Viðbragðsáætlun vegna heimsfaraldurs inflúensu miðar að því að lágmarka áhrif inflúensufaraldurs og afleiðingar hans innan skólans með því að:

* Skilgreina mikilvæga verkþætti menntastofnunar og lykilstarfsmenn og staðgengla.
* Draga úr útbreiðslu faraldurs á vinnustaðnum og lágmarka smithættu.
* Styrkja nauðsynlega starfsemi og treysta innviði skólans.
* Upplýsa starfsmenn, nemendur og foreldra.
* Veita nauðsynlega fræðslu.
* Eiga til samræmdar áætlanir vegna hugsanlegs samkomubanns og þar með lokunar skóla.

**Verkefnisstjórn við gerð, uppfærslu og virkjun viðbragðsáætlunar**

Verkefnisstjórn vegna viðbragðsáætlunar er í höndum skólastjórnenda. Skólastjóri ber ábyrgð á gerð áætlunar, uppfærslu og virkjun. Staðgenglar skólastjóra og/eða trúnaðarmenn í skólanum bera ábyrgð á virkjun áætlunarinnar í forföllum skólastjóra, í nánu samstarfi við skólahjúkrunarfræðing og Heilbrigðisstofnun Vestfjarða.

**Upplýsingar um inflúensuna til starfsmanna, nemenda og aðstandenda þeirra**

Skólastjórnendur upplýsa starfsmenn skólans um inflúensuna og útbreiðsluleiðir og hvernig draga megi úr smitleiðum, á starfsmannafundum og með tölvupósti. Foreldrar og nemendur fá upplýsingar frá stjórnendum og skólahjúkrunarfræðingi á heimasíðu skólans og með fjölpósti gegnum mentor. Fjölskyldur sem ekki hafa aðgang að tölvu, fá dreifibréf með upplýsingum. Grunnupplýsingar er að finna á www.almannavarnir.is sem og á www.influensa.is .

Kennarar og starfsmenn eru hvattir til að ræða við nemendur, t.d. í lífsleiknitímum um hvað flensan er, hvernig hún lýsir sér og hvernig megi draga úr smitleiðum. Mikilvægt er að upplýsingar miði að því að eyða óþarfa ótta og að tekist sé á við hugsanlega vá af festu, yfirvegun og þekkingu.

**Skipulag ræstingar**

Skólastjóri fer yfir verkferla í ræstingu með viðkomandi starfsfólki. Samráð verður haft við skólahjúkrunarfræðing/HSV og munu þessir aðilar sjá um útvegun hlífðarbúnaðar.

Upplýsingar um ræstingu og hlífðarbúninga má finna á www.influensa.is

**Veikindi nemenda í skólanum**

Foreldrar eru hvattir til að halda börnum sínum heima, veikist þau, eins og tilmæli sóttvarnarlæknis gefa til kynna. Veikist nemandi í skólanum og þarf að komast heim, verður foreldrum gert að sækja hann. Umsjónarkennarar og skólastjóri sjá um að hringt sé heim til aðstandenda í slíkum tilfellum.

**Veikindi skólastjórnenda**

Veikist skólastjóri, tekur staðgengill skólastjóra, trúnaðarmenn, kennarar eða aðrir starfsmenn við stjórn.

**Komi til lokunar skóla.**

Skólastjóri/staðgengill auglýsa lokun skólans og gerist það á eftirfarandi hátt:

* Á heimasíðu skólans.
* Á heimasíðu Ísafjarðarbæjar.
* Fræðsluskrifstofa er látin vita.
* Allir starfsmenn skólans eru látnir vita.
* Tölvupóstur er sendur til allra aðstandenda nemenda í gegnum mentor og hringt er í þá sem ekki eru með netföng og þá sem tölvupóstur skilar sér ekki til.
* Auglýsingar eru settar á alla innganga skólans.
* Nemendur, með annað tungumál en íslensku og aðstandendur þeirra, fá sérstakar leiðbeiningar.
* Túlkar eru fengnir til að aðstoða við að koma á framfæri upplýsingum á tungumáli viðkomandi.

**Skólastarf í lokun**

Verði mögulegt að halda úti skólastarfi með þeim nemendum sem ekki hafa veikst, sem og því starfsfólki sem ekki hefur veikst, verður það gert t.d. með því að sameina í bekki/námshópa. Reynt verður eftir fremsta megni að halda skipulagi samkvæmt stundaskrá. Þeim nemendum sem eru heima vegna veikinda verða sendar námsáætlanir í gegnum mentor. Þeir sem ekki eru með aðgang að tölvum, fá upplýsingar um heimanám í gegnum síma. Skólastjóri/staðgengill og kennarar hafa samráð um slíkar áætlanir.

**Umsýsla fasteigna og öryggismála meðan á lokun stendur**

Skólastjóri/staðgengill/starfsmenn fara á hverjum degi yfir skólahúsnæðið meðan á lokun stendur.

**Skólastarf hefst á ný**

Skólastjórnandi kannar í samráði við kennara, hvort breyta þurfi kennsluáætlunum. Áfallaráð skólans verður virkjað og verður metið hvort starfa þurfi eftir áfallaáætlun. Ákvarðanir skólans eftir faraldur verða kynntar á heimasíðu skólans og með fréttabréfi á hvert heimili. Mikilvægar upplýsingar verða sendar í gegnum mentor og hringt er í þá sem hafa ekki virk netföng.